Noch zwoa Joar in da Parisa Hoibwejd is de Montez am 5. Oktoba 1846 af Minga kema. Sie hod si im „Goldenen Hirschen“ in da Theatinerstrass einquartiat und si um a Engagement ois Dänzerin bewoabm. Wei si vo da Hofbühne z Minga ned gnumma woan is, hod sie am 7. Oktoba 1846 in boarischn Kini Ludwig I. sejm afgsuacht und de Affär vo Minga hod ian Laff gnumma. Scho am 10. Oktoba hod sie am Hof- und Nationaltheater vo Minga a Gostspui gem deafa. Sie hod nacha no am 14. Oktoba an weidan Aftritt ghobt, is owa bei de Leid ned okuma.